Breek vakansievet se rug | News24
Breek vakansievet se rug
Die feestyd is amptelik verby, maar ongelukkig het dit jou met 'n bietjie oortollige gewig gelaat.
Moenie te veel stres nie, want daar is soveel maniere om die vetjies af te skud.
Natanya du Toit, 'n dieetkundige wat al 15 jaar lank haar eie praktyk bedryf, gee 'n bietjie raad oor hoe jy van die vakansievet ontslae kan raak.
Haar lys van hoe jy dit kan doen
. Fokus op gesond eet. Verhoog jou inname van vars groente en vrugte en probeer verwerkte kosse beperk.
. Drink genoeg water. Drink twee glase net nadat jy opgestaan het en daarna nog twee glase voor elke ete.
. Moenie etes oorslaan nie. Probeer tussen etes ook ietsie kleins peusel soos 'n vrug,
30 g neute of jogurt.
. Verminder suikerinname. Moet byvoorbeeld nie vrugtesap drink nie; eet liewers 'n vrug.
. Vermy koeldrank met suiker. Begin om etikette te lees en wees bewus van versteekte suikers in produkte. Maak jou eie gesonde koeldrank deur rooibostee, suurlemoen en/of vrugte oornag in 'n beker water te los.
. Beperk sommige vrugte. Vrugte soos mango's, druiwe en piesangs bevat baie suiker – wees versigtig om nie te veel daarvan te eet nie. Eet meer vrugte soos aarbeie, bessies, pruime en steenvrugte (perskes en appel­kose).
. Beperk hierdie tipe stysel: ­Wit- en bruinbrood, aartappelskyfies, kapokaartappels, witrys, meelprodukte soos koekies, beskuit, pasteie en enige produkte wat van wit meel gemaak is.
. Teken in jou dagboek alles aan wat jy daagliks eet – dit help om te sien wat vir jou liggaam werk.
. Maak jou porsies kleiner. Verruil jou groot bord vir 'n kleiner bord. Net hierdie wenk alleen is genoeg om jou te help gewig verloor. Wag ook ongeveer 20 minute ná elke ete voordat jy weer kos inskep. Hou dan by slaai of groente.
. Hou jou doelwitte realisties. Probeer om 0,4 kg tot 0,7 kg per week te verloor. Moet liewers nie te vinnig gewig verloor nie, want jy sal waarskynlik water verloor en van jou spiermassa verbrand wat jou metabolisme weer sal vertraag.
. Beplanning is baie belangrik. Stel 'n weeklikse spyskaart op en hou daarby anders sal jy maklik van jou plan afwyk.
. Slaap genoeg. Dit is baie belangrik dat jy genoeg slaap aangesien dit help om streshormone te verlaag.
Ná al die ongesonde eetgewoontes in die feestyd, moet jy liewer 'n gesonder eetprogram oorweeg. "Die fout wat baie mense maak, is om styselporsies in hul aandete te groot te maak. Maak seker dat slegs 'n kwart van jou bord styselkosse bevat – dit sluit styselgroentes soos patat, pampoen en mielies in. Jou porsie proteïene moet ook ongeveer 'n kwart van jou bord of die grootte van jou palm wees, terwyl die helfte van jou bord lae styselgroentes of slaai moet wees," verduidelik sy.
Daarby kan jy nog 'n bietjie gesonde vette soos olyfolie, avokadopeer, neute en sade in jou slaai insluit, reken Natanya.
Sy noem dat 'n dieet en oefening belangrik is nie net omdat dit ook spanning verlig en streshormone verlaag nie, maar dit help jou om gewig te verloor. Dit is ideaal om 10 000 treë per dag te stap. Volgens Natanya is daar verskeie handige toepassings wat op jou slimfoon afgelaai kan word en jou treë kan tel.
Oefening hoef nie in 'n gimnasium gedoen te word nie: Jy kan om die blok stap of tuinwerk doen om jou doelwit te bereik.
"Probeer ook oefeninge doen wat jou laat sweet en jou hartklop verhoog. Verdeel dit in drie sessies van 20 minute elk," is haar raad.